Come, let's do something for Bhojpuri...
हमनी के संस्कृति में खाली मरदे-मेहरारू ना महत्वपूर्ण होखेले बलुक चिरई-चुरगुन, पेड़-पतई से ले के नदी, ईनार, पोखर तक जिनगी के अभिन्न हिस्सा होखेले। हम जब भी गांव के इयाद करेनीं त एक साथे ई सब लोग इयाद आवे लागेला। बहुत साल पहिले जेएनयू के हास्टल में जब दुपहरिया में सूतल रहीं त एगो कउआ बालकनी में चिल्ला-चिल्ला के उठा देहलस। ओही घरी डाकिया आवाज देहलस रजिस्ट्री लेवे खातिर। ई एगो संयोग हो सकेला बाकिर अनायासे हमरा के ओह घरी गांव, माई, कउआ, नींब के डाल, कोइल, आम के पल्लव सब एक साथे इयाद आवे लागल। रउआ सभे के साथे भी अइसन होत होई। त काहे ना हमनीं के एह सब लोग से जुड़ल बातन के एह मंच प परोस दिहल जाव। हम ओह घरी अपना भावना के एगो कविता के रूप में बांध देले रहीं जवन आज रउआ लोगिन के सोझा राख रहल बानीं आ उमेद करत बानीं कि रउआ सब के अनुभव भी हमरा के पढ़े के मिली।
कउआ के काँव
काँव... काँव... काँव...
कउआ के काँव
अंगना में राखल
दूध-भात के कटोरी
नीब के डारी प बइठल
गिरिधर पंडित के झिड़की
अउर शोभा काकी के आशीष
सुनत, चोंच खजुआवत, मुंड़ी हिलावत
घुप्प करिया कउआ
अपना ओरियानी प
बइठावे के हठ में
हर जगह से कउआ के उड़ावत
लइका-लइकी
काँव... काँव... काँव...
अपना हिस्सा के परसादी खिअवलस
शोख रमवतिया
चोरी-चुपके,
रंगे हाथ धरा गइली
रामदई काकी
सोना से चोंच मढ़वावे के घूस देत
काँव... काँव... काँव...
काँव छा गइल चमक बन के
पाँच साल से नइहर के राह देखत
अन्नू के भउजी के चेहरा प
काँव समा गइल
मजबूती बन के
कुबड़ी दादी के लाठी में
काँव के दम प झिड़क दीहली
बुधिया चाची
दुआरे आइल साहुकार के
बाकिर गहिरा गइल
मेजर चचा के बाबूजी के
आँख के सूनापन
काँव... काँव... काँव...
कउआ के काँव
काँव नाहीं डोर
जवना से बन्हाइल रहे
पनरह साल से बेटा के राह देखत
मलती दादी के प्राण
काँव नाहीं धुन
जवन नचावत रहे मन के
अउर रोप देत रहे
आंखिन में सपना
सपना, जे में 'देह के महक' से ले के
'नया बैल के घंटी के गूंज' तक
समाइल रहत रहे
जवना में
'छोनू के लेलगाल़ी'
मोनी के गुड़िया
अउर माला के 'लाल गोटेदार साड़ी'
चमकत रहे।
काँव... काँव... काँव...
काँव नाहीं खिड़की
जवना में से लउकत रहे
चुन्नू के शहर के स्कूल
रामरती के पछांही गाय
अउर गोपी काका के
बिटिया के पीयर हाथ।
काँव में धड़कत रहे
एगो पूरा के पूरा दुनिया
जवन सरकल जात रहे
हमरा बौद्धिक हाथ से।
-प्रमोद कुमार तिवारी
Views: 141
प्रमोद भाई जी प्रणाम आ जय भोजपुरी,
बहुत नीमन बा राउर ई रचना ....आ बड़ा नीमन शुरुआत .....मजा आई .... जय भोजपुरी ।
प्रमोद भाई प्रणाम,
प्रमोद जी प्रनाम,
बहुते बिजोड़ अउर गंभीर मुद्दा प रउआ ई डिस्कसन शुरू कईले बानी. बहुत बहुत धन्यवाद. साँचहू अपना रीती-रिवाज अउर टोटका आदि से संघत, आदमी माटी से कतनो दूर गईला के बादो नईखे छोड़ सकत. असल में ईहे कूल्ह मूल वजह होले सन जवना से आदमी अपना माटी के भुला ना पावेला. अउर समय कु-समय ओकरा मन में केहू आपन के याद ओह जेठ के हवा नियन लागेला जवान भले ही दू मिनिट खातिर ही कही से आ के देह में लागल होखे बाकिर चिलात गर्मी से तानी राहत जरुर दे गईल.
जय भोजपुरी
pranam pramod bhai jee
waah NISHABD
JAI BHOJPURI
जय भोजपुरी,
प्रमोद भाई प्रणाम |
बहुत नीमन रचना ..
जय भोजपुरी,
प्रमोद भईया प्रनाम आ जय भोजपुरी
कविता एक दम ढीठ आ टांठ बिआ , भोजपुरी साहित्य ( अब लिखाईल बा की ना मालुम ना बाकि जवन हम अपना हिसाब से बुझत बानी ओह हिसाब से कहत बानी ) के सबसे उंच ( डीह बुझी ) भाव के अपना भीतरी लुकवले , कबो देखावत हर ओह चीझु के बतावत बिआ जवना के बुझला के बाद दिमाग चरमरा जात बा आ पहुंच जात बा ओहि कोना मे जहवा कबो आईस बाईस खाती 22 गो डरीण हम घींचले रहनी आ डरीण घीचत का ई इचिको ना लखाईल रहे कि भोर परि जाई बाकी रउवा आजु मन परा देहनी ।
भाव से भरल , नेह छोह , इंतजार , सोच , दुख , नाफा नुकसान मय से परिचय करावत ई कविता सांचो बेजोड रचाईल बिआ ।
साधुवाद !
जय भोजपुरी
एतना जल्दी कविता पढ़ के जवना तरह से भाई लोग उत्साह बढ़ा रहल बाड़े ई हमार बहुत बड़ पूंजी बा। अनूपजी, आशुतोषजी, संजीव भाई, राजीव जी, जीतेन्द्रजी अउर नवीन भाई रउआ सभे के बहुत बहुत धन्यवाद। एगो अउर बात कहल चाहत बानीं, कवनो संस्कृति के बड़हन हिस्सा माई बहिन लोग के लागे सुरक्षित रहेला। हमनी के कोशिश कइल जाव कि जादे से जादे मेहरारू लोग के एह मंच प मौका दिहल जाव। ऊ लोग जवना चीज निकाल के दे दीही ऊ कहीं अउर मिलल मुश्किल बा। एक बेर फेर से रउआ सभे के आभार। अइसन विषय से जुड़ल रचना के हम इंतजार करब।
pramod bhaiya parnam a jaibhojpuri |
bahut sahi kahani bahut kuch avela yad
jab ghar ke munder bha nim ke ped par kauaa bolas
log samajhe kavano niman sanesh mili bha kehu ave wala ba
khas kaike ham bhauji ke chidhai kaho tohar bhaiya avat bade
taiyaho ja |sacho bahut yad judal ba |bahut bahut dhanyavad |
jai bhojpuri |
धन्यवाद संजय जी। अगर ई रचना रउआ लोग के गांव आ पुरान संबंध से जोड़ देत बिया त हमार काम सफल हो गइल। रउआ लोग भी आपन अइसन अनुभव डालीं एह मंच पर।
bhai tiwari ji pranam jai bhojpuri, bahut hi acha rachana ba gaow ka yad aa gail ki ek di u rahal ek din aaj *
प्रमोद जी, प्रणाम आ जय भोजपुरी,
भोजपुरी संस्कृति के एगो अइसन पक्ष के रउआ इयाद दिला देहनी, जेकरा के लोग अब भुलाये के कोशिश में लागल बा। गांव का जगह शहर में जन्म ले रहल हमनी के अगिला पीढी शायद राउर एह रचना के मर्म ही ना बुझ पाव, लेकिन जे बुझता, ओकरा खातिर ई कविता ना हवे, बलुक अपना गांव के सजीव तस्वीर हवे... वाकई, अदभूत...
© 2012 Created by Admin.
eng_Latn bho_Deva bho_Deva bho_Deva bho_Deva bho_Deva awa_Deva bho_Deva bho_Deva mai_Deva hin_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva hin_Deva bho_Deva mai_Deva bho_Deva bho_Deva bho_Deva bho_Deva bho_Deva bho_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva awa_Deva bho_Deva bho_Deva hin_Deva bho_Deva bho_Deva awa_Deva mag_Deva bho_Deva mag_Deva awa_Deva bho_Deva mai_Deva bho_Deva awa_Deva bho_Deva bho_Deva bho_Deva bho_Deva bho_Deva hin_Deva awa_Deva awa_Deva bho_Deva bho_Deva awa_Deva mag_Deva mar_Deva eng_Latn mai_Deva bho_Deva mai_Deva mar_Deva bho_Deva bho_Deva lit_Latn hau_Latn lit_Latn bho_Deva mai_Deva bho_Deva bho_Deva bho_Deva bho_Deva bho_Deva mai_Deva bho_Deva bho_Deva mri_Latn bjn_Latn pap_Latn ceb_Latn ban_Latn nso_Latn lit_Latn bho_Deva ace_Latn mai_Deva bho_Deva eng_Latn